Uredba Sveta (ESPJ, EGS, Euratom) št. 2778/98

z dne 17. decembra 1998

o spremembi Uredbe št. 422/67/EGS, št. 5/67 Euratom o določitvi prejemkov predsednika in članov Komisije ter predsednika, sodnikov, generalnih pravobranilcev in sodnega tajnika Sodišča in predsednika, članov in sodnega tajnika Sodišča prve stopnje

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 154, 168a in 188b(8) Pogodbe,

ob upoštevanju Pogodbe o ustanovitvi Evropske skupnosti za premog in jeklo in zlasti členov 29, 32d in 45b(8) Pogodbe,

ob upoštevanju Pogodbe o ustanovitvi Evropske skupnosti za jedrsko energijo in zlasti členov 123, 140a in 160b(8) Pogodbe,

ob upoštevanju Uredbe Sveta (EGS, Euratom, ESPJ) št. 2290/77 z dne 18. oktobra 1997 o določanju prejemkov članov Računskega sodišča [1],

ker naj svet odloči prejemke predsednika in članov Komisije, predsednika, sodnikov, generalnih pravobranilcev in sodnega tajnika Sodišča, predsednika, članov in sodnega tajnika Sodišča prve stopnje, in članov Računskega sodišča;

ker bo evro valuta držav članic, ki bodo od 1. januarja 1999 sprejele evro [2]; ker bo denarna enota 1 evro; ker bo en evro razdeljen na sto centov; ker bo v prehodnem obdobju evro razdeljen tudi po nacionalnih denarnih enotah [3];

ker Uredba št. 422/67/EGS, št. 5/67/Euratom [4] in Uredba (EGS, Euratom, ESPJ) št. 2290/77 [5] določata osnovno plačo predsednika in članov Komisije, predsednika, sodnikov, generalnih pravobranilcev in sodnega tajnika Sodišča, predsednika, članov in sodnega tajnika Sodišča prve stopnje ter članov Računskega sodišča glede na osnovno plačo uradnika na zadnji stopnji razreda A1;

ker bo na podlagi Uredbe Sveta (ES, ESPJ; Euratom) št. 2458/98 z dne 12. novembra 1998 o spremembi Uredbe (EGS, Euratom, ESPJ) št. 259/68 o določitvi kadrovskih predpisov za uradnike in pogojev za zaposlitev drugih uslužbencev Evropskih skupnosti [6], osnovna plača uradnika razreda A1 od 1. januarja 1999 izražena v evrih;

ker je torej priporočljivo spremeniti Uredbo št. 422/67/EGS, št. 5/67/Euratom v zvezi z dodatkom za reprezentančne stroške in dodatkom za posebne dolžnosti, ki sta trenutno izražena v belgijskih frankih, tako da bodo od 1. januarja 1999 izraženi v evrih,

SPREJEL NASLEDNJO UREDBO:

Člen 1

V Uredbi št. 422/67/EGS in št. 5/67/Euratom se "Bfr" nadomesti z "EUR" in zneski, izraženi v belgijskih frankih, se nadomestijo s protivrednostjo v evrih po menjalnem tečaju, ki ga določi Svet.

Uporabijo se pravila zaokrožanja zneskov, določena v Uredbi (ES) št. 1103/97.

Člen 2

Ta uredba začne veljati na dan objave v Uradnem listu Evropskih skupnosti.

Uporablja se od 1. januarja 1999.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. decembra 1998

Za Svet

Predsednik

W. Molterer

[1] UL L 268, 20.10.1977, str. 1. Uredba, kakor je bila nazadnje spremenjena z Uredbo (ES) št. 840/95 (UL L 85, 19.4.1995, str. 10).

[2] Uredba Sveta (ES) št. 974/98 z dne 3. maja 1998 o uvedbi evra (UL L 139, 11.5.1998, str. 1).

[3] Uredba Sveta (ES) št. 1103/97 z dne 17. junija 1997 o nekaterih določbah v zvezi z uvajanjem evra (UL L 162, 19.6.1997, str. 1).

[4] UL 187, 8.8.1967, str. 1. Uredba, kakor je bila nazadnje spremenjena z Uredbo (ESPJ, EGS, Euratom) št. 3762/92 (UL L 383, 29.12.1992, str. 4).

[5] UL L 268, 20.10.1977, str. 1. Uredba, kakor je bila nazadnje spremenjena z Uredbo (ES) št. 840/95 (UL L 85, 19.4.1995, str. 10).

[6] UL L 307, 17.11.1998, str. 1.

--------------------------------------------------